Քողարկման տեսության կարեւոր դրույթներից մեկը այն է, որ համազգեստի համապատասխանությունը միջավայրի գույներին ավելի քիչ կարեւոր է, քան գույների ճիշտ բաշխումը քողարկվող օբյեկտի վրա։ Քողարկումը պետք է խախտի քողարկվող օբյեկտի ուրվագծերը` անճանաչելի դարձնելով դրանք։ Այդուհանդերձ, գույների համապատասխանությունը միջավայրին նույնպես շատ կարեւոր է եւ երբեմն դժվար իրագործելի: Քողարկող ռազմազգեստի գույները պետք է համապատասխանեն մարտական գործողությունների տարածքի գույներին եւ տարվա եղանակին, օրինակ, տափաստանի համար նախատեսված քողարկող ռազմազգեստը խիստ նկատելի կլինի կանաչ դաշտում կամ անտառում եւ հակառակը: Մարտական գործողությունների տարածքի գունափոխումը (օրինակ` զորքերի տեղաշարժի ընթացքում) կարող է անհամապատասխանություն ստեղծել քողարկող ռազմազգեստի եւ միջավայրի գույների միջեւ: Տարվա եղանակը կամ եղանակի հնարավոր կտրուկ փոփոխումը նույնպես պետք է նկատի ունենալ քողարկող ռազմազգեստի ընտրության ժամանակ, օրինակ, ձմեռվա համար նախատեսված քողարկող ռազմազգեստը անձյուն եւ արեւոտ ձմռանը կլինի քիչ արդյունավետ, իսկ աշնանային քողարկող ռազմազգեստը անսպասելի, վաղաժամ ձյան գալու դեպքում կդառնա լավ տեսանելի: